Barbara Bush sterfBarbara Bush via @SenBryanHughes / Twitter Barbara Bush, vrou van ŉ voormalige president van Amerika, George HW Bush, is Dinsdag in die ouderdom van 92 dood. Die Bush-familie het haar dood bevestig. Jim McGrath, woordvoerder vir die familie, het Maandag reeds in ŉ verklaring gesê sy was baie sieklik en verswak, maar het verdere mediese behandeling van die hand gewys. Sy is al ŉ paar keer in die hospitaal opgeneem, maar het besluit om eerder te fokus op sorg wat haar gemaklik sal hou, as bykomende behandeling. Barbara word al dekades lank vir Grave se siekte, wat die skildklier aantas, behandel. Sy het ook ŉ hartoperasie in 2009 ondergaan. Barbara en George HW Bush het in 2017 by die Super Bowl ŉ staande toejuiging ontvang nadat hulle albei uit ŉ Houston-hospitaal ontslaan is om verskillende redes. Barbara het in daardie stadium bronchitis gehad. Sy het in Oktober ŉ konsert by Texas A&M-universiteit bygewoon om geld in te samel vir orkaanverligting. Barbara, van Houston, was een van slegs twee presidentsvroue wat ook die ma van ŉ president was. Die ander was Abigail Adams, vrou van John Adams, die land se tweede president, en ma van John Quincy Adams, die sesde president. Barbara en George HW is op 6 Januarie 1945 getroud. Hulle het ses kinders. George HW (93) ly aan Parkinson se siekte.